**REPLAMADIRE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

REPLĂMĂDIRE

Mintea mea te mai găseşte

Printre gânduri obosite.

Mintea mea te mai iubeşte

În cuvinte nerostite.

Ochii mei te mai sărută

Când te recompun sub pleoape.

Ochii mei sunt o tăcută

Cerere de-a fi aproape.

Braţele-mi te mai sculptează

Dintr-o plapumă şi-o pernă.

Braţele-mi te mai salvează

În risipa mea prea ternă.

Trupul meu încă tresare

Când îl răscoleşte gândul,

Trupul meu de tine doare

Când îl mângâie doar vântul.

Buzele-mi sunt arse încă

De săruturile tale.

Buzele-mi te ştiu o stâncă

Din suişuri inegale.

Mintea, ochii, trupul meu,

Te replămădesc mereu.